**PROVEDBENI PLAN DJEČJEG VRTIĆA SUŠAK**

**(za period od 25.5.2020.)**

**UVOD**

Želeći osigurati sigurno, zdravo, toplo i poticajno okruženje za djecu i zaposlenike u vrijeme pandemije COVID-19 Dječji vrtić Sušak izradio je Provedbeni plan koji se odnosi na djecu, zaposlenike i odrasle osobe koje dovode i odvode djecu u Dječji vrtić Sušak. Primjenjuje se od 25. svibnja 2020. godine te će se prilagođavati aktualnoj epidemiološkoj situaciji.

* Provedbeni plan izrađen je na temelju:
* Uputa za sprječavanje i suzbijanje epidemije COVID-19 za rad predškolskih ustanova i razrednu nastavu od 1. do 4. razreda te posebne razredne odjele i rad s djecom s teškoćama koja imaju pomoćnika u nastavi, od strane Hrvatskog zavoda za javno zdravstvo, izdane 20. svibnja 2020. godine
* Preporuke za rad s djecom rane i predškolske dobi u dječjem vrtiću od strane Ministarstva znanosti i obrazovanja, izdane 25. svibnja 2020. godine

Prema gore navedenim uputama i preporukama omogućeno je uključivanje sve djece u Dječji vrtić Sušak.

Djeci koja imaju povišenu tjelesnu temperaturu, respiratorne simptome poput kašlja i kratkog daha ili koji su pod rizikom da su mogli biti u kontaktu s osobama pozitivnim na COVID-19 ili su pod sumnjom da bi mogli biti zaraženi s COVID-19 nije dozvoljeno ulaziti u Dječji vrtić Sušak.

**ZAPOSLENICI**

* Zaposlenici s kroničnim bolestima koje možebitno predstavljaju veći rizik za razvoj težih oblika bolesti COVID-19 (zaposlenici s respiratornim, kardiovaskularnim, malignim bolestima, dijabetesom, imunodeficijencijama) potrebno je, ako je moguće rasporediti na što više aktivnosti koje ne zahtijevaju učestali kontakt s drugim osobama. Ukoliko isto nije moguće zbog organizacije posla zaposlenik je dužan nositi masku i održavati fizičku distancu
* Zabranjuje se rad zaposlenicima s temperaturom, respiratornim simptomima i drugim simptomima zarazne bolesti
* Zabranjeni su svi posjeti Dječjem vrtiću Sušak
* Ulazna vrata vrtića su zaključana
* Zaposlenici moraju osigurati fizički razmak od 1,5 m u zatvorenom prostoru u odnosu na druge zaposlenike
* U istom odgojno-obrazovnom prostoru u isto vrijeme smiju boraviti isključivo djeca i odgojitelj iz iste odgojno-obrazovne skupine (15-ero – 20-ero djece i 2 odgojitelja).
* Odgojno-obrazovna skupina djece boravi u jednoj sobi dnevnog boravka djece. Tijekom ovog perioda nije dozvoljeno: grupiranje djece iz jedne odgojno-obrazovne skupine s drugom djecom, odraslom osobom koja dovodi djecu u vrtić te drugim zaposlenicima ustanove na zajedničkim unutarnjim i vanjskim prostorima Dječjeg vrtića Sušak, kao ni grupiranje, te bliski fizički kontakt zaposlenika Dječjeg vrtića Sušak
* Zajednički toalet se koristi na način da se pojedino dijete drži na udaljenosti koliko je moguće od djece iz drugih odgojno-obrazovnih skupina
* Zajedničke prostorije/prostori npr. hodnici, sportska dvorana, knjižnica i sl. koristite se što je manje moguće; prolaz se organizira tako da u isto vrijeme prolaze djeca i odgojitelj iz jedne odgojno-obrazovne skupine dok druge osobe ne prolaze/borave u isto vrijeme, uz poticanje djece da u prolazu ne dotiču površine ili predmete
* Odgojitelj koji radi u jutarnjoj smjeni prije dolaska djeteta u odgojno-obrazovnu skupinu dezinficirane i osušene igračke stavlja na svoje mjesto te prozračuje sobu dnevnog boravka djece
* Odgojitelj koji radi u popodnevnoj smjeni nakon odlaska zadnjega djeteta iz odgojno-obrazovne skupine dezinficira sve igračke te prozračuje sobu dnevnog boravka djece
* Sobu dnevnog boravka djece potrebno je prilagoditi na način da u prostoru budu samo one igračke, pomagala, oprema i sl. koje se mogu dezinficirati (predmeti glatkih i tvrdih površina)
* Zabranjeno je korištenje više puta (više nego jednom) materijala kao što je kinetički pijesak, glina, kukuruz, riža i sl.
* Kada god vremenske prilike dozvole odgojitelji i djeca borave na vanjskim prostorima Dječjeg vrtića Sušak, prema unaprijed izrađenom rasporedu, na način da djeca iz različitih odgojno-obrazovnih skupina ne borave u isto vrijeme na istom prostoru. Odgajatelji redovito planiraju i pripremaju poticaje za aktivnosti djece na vanjskom prostoru
* Ne preporuča se izvođenje tjelesnih aktivnosti u zatvorenom prostoru
* Tjelesna aktivnost se može provoditi na otvorenom prostoru uz održavanje fizičkog razmaka
* Obroke i napitke za djecu, kuharica ostavlja na kolicima, ispred ulaznih vrata sobe dnevnog boravka djece. Odgojitelj unosi hranu i napitke u sobu dnevnog boravka i daje djeci
* Ležaljke za popodnevni odmor i stolovi za jelo razmiču se tako da djeca leže, odnosno sjede na što većoj udaljenosti u sobi dnevnog boravka (po mogućnosti razmak od približno 1,5 m), ali opet tako da potrebe sve djece u odgojno-obrazovnoj skupini budu zadovoljene
* Ležaljke u prostor sobe dnevnog boravka, postavljaju spremačice u vremenskom periodu kada djeca nisu u tom prostoru. Posteljina koja se nalazi na ležaljkama pere se dva puta tjedno
* Za djecu koja nemaju potrebu za popodnevnim odmorom, mirne aktivnosti predviđene su u dijelu sobe koji djeca ne koriste za popodnevni odmor
* U svakoj sobi dnevnog boravka djece vodi se posebna Knjiga pedagoške dokumentacije odgojne skupine za djecu koja se trenutno nalaze u toj skupni (ukoliko se spajaju djeca iz dviju ili više skupina to je također potrebno navesti u knjizi)
* Dječji vrtić Sušak dolje navedenim mjerama provodi pojačanu **higijenu**:
	+ - Svaki zaposlenik je obavezan prije dolaska na posao i netom prije odlaska s posla izmjeriti temperaturu. Izmjerena temperatura upisuje se u Mjesečnu listu za upisivanje tjelesne temperature zaposlenika. Liste stoje u zbornici svakoga PPO-a
		- Spremačice, domar, ekonom, samostalni referent ZNR,ZOP Mjesečnu listu ispunjavaju i drže kod sebe, a kuhinjsko osoblje u kuhinji
		- Zdravstvena voditeljica pregledava upisane vrijednosti izmjerene temperature
		- Spremačica iz jutarnje smjene prva ulazi u vrtić te ulijeva dezinficijens u barijeru za dezinfekciju potplata. Postupak ponavlja svaka tri sata
		- Na ulazu u svaki PPO postavljeno je dezinfekcijsko sredstvo za ruke s uputom za korištenje
		- Ruke dezinficiraju zaposlenici i osobe koje ulaze u Dječji vrtić Sušak (djeca ne dezinficiraju ruke, već učestalo peru ruke vodom i sapunom)
		- Ekonom, domar, dobavljači i serviseri koriste bočni ulaz uz obaveznu dezinfekciju ruku
		- Zaposlenik nakon ulaska u vrtić odlazi do garderobe te oblači odjeću za rad i obuva prikladnu obuću
		- Po ulasku u Dječji vrtić Sušak svi zaposlenici dezinficiraju mobitel
		- Maske za lice zaposlenici Dječjeg vrtića Sušak koriste opcionalno kod skrbi za djecu rane dobi kod koje je potrebna njega koja zahtjeva bliski kontakt, a u trenutku podjele obroka maska je obavezna
		- Kuhinjsko osoblje nosi zaštitnu masku
		- Rukavice se ne preporučaju nositi, jer je naglasak na učestalom pranju ruku. Za pranje ruku zaposlenika i djece koriste se jednokratni papirnati ručnici koji se nakon korištenja odbacuju u koš za otpad s poklopcem
		- Prostorije se prozračuju više puta dnevno, pogotovo prije dolaska i nakon odlaska djece
		- Spremačice dezinficiraju sve dodirne površine koje koristi veći broj osoba na početku i na kraju svake smjene a najmanje svaka tri sata (npr: kvake, ručke na prozorima, radne površine, tipkovnice, konzole, slavine u toaletima, kuhinjama, tipke vodokotlića, daljinski upravljači, prekidači za struju, zvona na vratima, ploče dizala)
		- Čišćenje sobe dnevnog boravka provodi se kada se djeca nalaze na vanjskom prostoru ili nakon njihovog odlaska iz vrtića
		- Evidenciju „Tjedna nadzorna listi dezinfekcije“ ispunjava spremačica i arhivira u Zbornici svakoga PPO-a
		- Zadnja osoba koja izlazi iz vrtića je spremačica iz poslijepodnevne smjene koja dezinficira sve korištene površine.
* **Odgojno-obrazovni rad** u Dječjem vrtiću Sušak:
* Prilikom planiranja odgojno-obrazovnog rada, a ukoliko nisu sva djeca iz iste odgojno-obrazovne skupine potrebno je osmisliti aktivnosti za međusobno upoznavanje s ciljem razvijanja osjećaja pripadnosti i povezanosti
* Tijekom boravka djeteta u vrtiću važno je očekivati povišene reakcije stresa te posebnu pažnju obratiti njihovoj prevenciji i smanjivanju. Stoga je poticanje i održavanje tople i sigurne emocionalne klime u odgojno-obrazovnoj skupini osnova odgojno-obrazovnog rada u ovom periodu. Odgojitelji to čine tako da:
* U radu daju naglasak na smanjivanje stresa, budući se radi o periodu prilagodbe na veliku promjenu, poput prvog polaska djeteta u vrtić
* Iskazuju puno brižnih ponašanja, puno nježnosti i podrške
* Razgovaraju s djecom o situaciji pandemije, pitaju ih kako su je oni doživjeli, podijele međusobno kako su živjeli u proteklom periodu, što im se svidjelo, a što im je nedostajalo
* Posvećuju posebnu pažnju iskazivanju osjećaja i raspoloženja, potiču emocionalnu pismenost, daju vlastitim primjerom model kako iskazati što osjećamo (osobno, kroz likovno i scensko izražavanje…)
* Provode vježbe disanja, opuštanja tijela
* Rade na prihvaćanju različitosti
* Pričaju o korona virusu, pandemiji i izvanrednim mjerama na djeci primjeren, jednostavan način – cilj je pomoći djeci da razumiju što se oko njih događa. Koriste se i slikovni materijali (slikovnice, sadržaje s web stranica i sl.)
* Provode se svi rehabilitacijski i terapijski programi i postupci s djecom s teškoćama u razvoju, koji su se redovito provodili prije proglašenja epidemije uz poštivanje svih preporuka nadležnih tijela
* Stručni suradnici Dječjeg vrtića Sušak uključuju se u rad s odgojiteljima i djecom poštujući preporuke nadležnih tijela
* Djecu se potiče na usvajanje rutine kao što su: pokrivanje usta i nosa pri kašljanju i kihanju te često pranje ruku sapunom i vodom, npr. za vrijeme pranja ruku djeca pjevaju pjesmicu koja traje dvadesetak sekundi, kako bi znali jesu li dovoljno dugo prali ruke
* U radu s djecom vježba se i održavanje socijalne distance, npr. dok djeca sjede na većoj udaljenosti jedno od drugog, vježbaju rastezanje ruku ili „mašu krilima“ i nauče ostaviti dovoljno prostora da ne dodiruju prijatelje
* Njega djeteta provodi se u što kraćem vremenu
* Djeca ne nose zaštitne maske
* Prije odlaska kući, odgojitelj djeci mjeri temperaturu. Nakon svakog mjerenja odgojitelj je dužan toplomjer dezinficirati za slijedeću uporabu.

**ODRASLE OSOBE (roditelj/skrbnik/udomitelj) KOJE DOVODE I ODVODE DIJETE**

* Odrasla osoba dužna je na mrežnim stranicama Dječjeg vrtića Sušak pročitati i poštovati Upute za sprečavanje i suzbijanje epidemije COVID-19 vezano za rad predškolskih ustanova i razrednu nastavu od 1. do 4. razreda te posebne razredne odjele i rad s djecom s teškoćama koja imaju pomoćnika u nastavi od strane HZJZ od 20. svibnja 2020. te Preporuke za rad s djecom rane i predškolske dobi u dječjem vrtiću Ministarstva znanosti i obrazovanja od 25. svibnja 2020. godine
* Odrasla osoba koja ima povišenu tjelesnu temperaturu, respiratorne simptome poput kašlja i kratkog daha ili je pod rizikom da je mogla biti u kontaktu s osobama pozitivnim na COVID-19 ili je pod sumnjom da bi mogla biti zaražena s COVID-19, a pogotovo ako je u samoizolaciji, ne smije dovoditi niti odvoditi djecu iz vrtića, kao ni ulaziti na vanjske prostore vrtića
* Djeci koja imaju povišenu tjelesnu temperaturu, respiratorne simptome poput kašlja i kratkog daha ili koji su pod rizikom da su mogli biti u kontaktu s osobama pozitivnim na COVID-19 ili su pod sumnjom da bi mogli biti zaraženi s COVID-19 nije dozvoljeno ulaziti u Dječji vrtić Sušak
* Preporučuje se da u pratnji djeteta bude odrasla osoba koja živi u istom kućanstvu s djetetom
* Odrasle osobe koje dovode i odvode djecu ne ulaze u prostore Dječjeg vrtića Sušak, sukladno preporukama nadležnih tijela
* Odrasle osobe dok čekaju da odgojitelj dođe po djecu drže razmak od 1,5 m
* Roditelji/skrbnici/udomitelji imaju obavezu izmjeriti tjelesnu temperaturu djetetu svaki dan prije dolaska u ustanovu te vrijednost temperature zapisati u bilježnicu koje dijete donosi odgojitelju na uvid
* Dječji ruksak s opremom (dječja pidžama, rezervna odjeća) donosi se petkom u vrtić predaje odgojitelju ispred ulaznih vrata, koji isti preuzima te ga odlaže u garderobni ormar djeteta gdje stoji od 48 do 72 sata te se onda koristi
* Nije preporučeno unošenje igračaka ili bilo kakvih predmeta djece u Dječji vrtić Sušak, izuzev dude i bočica za djecu jasličkog uzrasta.
* Odrasla osoba koja dovodi dijete u vrtić pozvoni pri dolasku i pričeka ispred ulaza u vrtić do dolaska odgojitelja koji prima dijete. Prilikom ulaska u vrtić, na barijeri odgojitelj i djeca dezinficiraju potplate, odlaze u garderobu, u sanitarni čvor oprati ruke te nakon toga u prostor sobe dnevnog boravka.

**SUMNJA NA COVID-19**

* Ukoliko za vrijeme radnog vremena zaposlenik dobije temperaturu isti odmah obavještava zdravstvenu voditeljicu koja obavještava ravnateljicu i epidemiologa. Zaposlenik napušta radno mjesto, telefonski se javlja svome izabranom liječniku koji ga upućuje na testiranje. Potrebno je testirati na SARS-CoV-2 sve zaposlenike s povišenom tjelesnom temperaturom ili respiratornim simptomima
* Ukoliko za vrijeme boravka djeteta u Dječjem vrtiću Sušak, dijete dobije temperaturu odgojitelj obavještava zdravstvenu voditeljicu koja obavještava ravnateljicu i epidemiologa. Odgojitelj odmah obavještava roditelja o nastaloj situaciji. Dijete se sa drugom odraslom osobom Dječjeg vrtića Sušak izdvaja iz odgojno obrazovne skupine u zasebnu prostoriju te čeka roditelje.
* Odrasla osoba o svakoj sumnji na COVID-19 kod djece ili članova kućanstva, ima obavezu hitno telefonom obavijestiti ravnateljicu, pedijatra te nadležnog epidemiologa

Izradili:

ravnateljica

stručni tim

 samostalni referent zaštite na radu i zaštite od požara

Dječjeg vrtića Sušak